Гьанже ХъахIабросдерил жидерго руго гIалимзабиги, республикаялъул батIи-батIиял бакIазда хIалтIулел махщел бугел специалисталги. Дагъистаналъул медицинаялъул институталда кIудияв преподовательлъун вуго гIелмабазул кандидат ГIалискандиев ГIабдурахIман. Экономистасул тIадегIанаб лъай буго ХIасанов МухIамадил. Амма магIарулазда гьев лъала МахIмудил творчествоялъул хIасратав пропагандист хIисабалда. Гьев кколаМахIмудил фондалъул правлениялъул председатель. Гьесул битIахъегояб жигаралдалъун къватIире риччана МахIмудил кучIдузул ва гьев лъалезул ракIалде щвеязул тIахьал, кибего рагIизабун кIодо гьабуна ХъахIабросулъа МахIмуд гьавуралдаса I20 сон тIубай, росулъ цIи гьабуна поэтасул музей.